  Майя Бывальцева Удмуртиын куазь шуак воштӥськоз – шутэтскон нуналъёсы кезьыт луоз на, нош 24-тӥ толшоре температура ӝутскоз. Со сярысь улосвыл Гидрометцентрлэн пресс-службаез ивортӥз. Кӧснуналэ потон уе Удмуртиын Арктикаысь антициклон кузёяськоз на, шӧдскымон лымы усьыны кулэ ӧвӧл. Температура -20…-25 градусозь лэзькоз. Нуназе элькунмы пала паськыт циклонлэн шуныт фронтэз вуоз, дырын-дырын лымыялоз, температура -13…-18 градус луоз. Арнянуналэ, 24-тӥ толшоре, куазь шӧдскымон шуныт кариськыны кутскоз. Уйин -12…-15 градус котырын возиськоз, ӝытпал температура 0…-5 градусозь ӝутскоз. Нунал ӵоже лымыялоз, нош ӝытпал кот лымы усёз Вордӥськонэ потон уе, 25-тӥ толшоре, кот лымыез зорен суро лымы воштоз но вордӥськонэ нуназе но озьы ик возиськоз. Температура уйин но нуназе -2...+3 градус луоз Удмуртиысь Гидрометцентрлэн пресс-службаез24-тӥ но 25-тӥ толшоре сюресъёс вылын секыт югдур кылдоз, со нуналъёсы йӧвалег, интыосын бус луыны быгатоз шуыса чаклало. Нырысь-валысь чакланъёсъя, 26-тӥ толшорысен каллен кезьытскыны кутскоз. Тегъёс: Гидрометцентр Удмуртия куазь Тол лымы зор  